དྲི་བ་བདུན་པར།སློབ་དཔོན་ཉིད་ཀྱི་བཞེད་པར།རྟག་ཞི་བ་ཚངས་པར་ངོས་འཛིན་མཛད་པ་དེའི་འཐད་པ་སྒྲུབ་པའི་ཁུངས་ལུང་ཡང་གཞན་ལ་འཆད་རུང་བ་ཞིག་ངེས་པར་གལ་ཆེ་བས་ཐུགས་རྗེ་ཆེ་བ་མཁྱེན།ཞེས་གསལ་བ།ཇི་ལྟར་གསུང་བ་བཞིན།ཁོ་བོ་ལའང་གོང་བཤད་ལྟར་མདོ་རྒྱུད་སྤྱི་དང་།བྱེ་བྲག་ཕྱི་ནང་གྲུབ་མཐའ་ཐུན་མོང་དུ་འདོད་པའི་གཞུང་དང་མི་འགལ་ཙམ་དང་གཞུང་དོན་ཚིག་རིགས་འབྲེལ་ཆགས་པའི་འཐས་པ་སྒྲུབ་པ་ལས་ལྷག་པོར་འཆད་རྒྱུ་མེད་ཅིང་།དེའང་སུམ་རྟགས་ཞལ་ལུང་ལུགས་ཞེས་པ་ནི་སྔོན་གྱི་མཁས་པའི་ལག་ལེན་འདེབས་པའི་དོན་ཁྲིད་ཁོ་ན་ཡིན་འདུག་ཀྱང་།ལོ་ཆེན་ནམ་བཟང་སོགས་རྟག་ཞི་བ་ཚངས་པར་འདོད་པ་རྣམས་ཀྱི་འགྲེལ་པར་ཡང་།རྟག་ཞི་བ་ཞེས་པ་ནི་ལྷ་ཚངས་པའོ་ཞེས་པ་ཙམ་ལས།མིང་གཞི་གང་ཡིན་དང་།དེ་གསུང་བ་པོའི་གསུང་ཁུངས་བརྟན་གཡོའི་ཆོས་ཀུན་མིང་དང་མིང་ཅན་དུ་འབྲེལ་བ་སྒྲུབ་པའི་གསུང་བཤད་ཕྲ་ཞིབ་མེད་པར་བརྟེན།ཕལ་ཆེར་ནང་པ་རང་ལུགས་ཀྱི་གྲུབ་མཐའ་དང་སྒོ་བསྟུན་ཏེ་སངས་རྒྱས།འཇམ་དབྱངས།སྤྱན་རས་གཟིགས་ལ་རྟག་ཞི་བའི་ངོས་འཛིན་མཛད་པ་དང་།འགའ་ཞིག་ནི་མཛུབ་བཙུགས་ཀྱི་ལྷ་འདིའོ་ཞེས་ཞལ་གསལ་ངོས་འཛིན་མཛད་ཚོད་མེད་པ་དང་།།འགའ་ཞིག་ནི་ཁྱབ་འཇུག་དང་དྲག་པོ་དབང་ཕྱུག་ཡིན་རུང་གི་འཐེན་ཁྱེར་མཛད་དེ་ཁྱི་རྒན་གཞོང་རྩོད་ལྟ་བུ་དང་།འགའ་ཞིག་ནི།འགྲེལ་པ་སྔ་མ་ལས་ཁྱད་པར་ལྷག་པའི་གསུང་བཤད་ཅི་ཡང་མེད་རུང་འགྲེལ་པ་ཡང་ནས་ཡང་རྩོམ་ལའང་སྔ་མའི་རྗེས་བཟློསཟློསཁོ་ན་མཛད་པ་སོགས་ཅི་རིགས་སྣང་བར་བརྟེན།སོ་འབྲང་མར་སངས་རྒྱས་རང་གིས་དབང་ལྡན་བྲམ་ཟེའི་རིགས།དབང་ཕྱུག་ཆེན་པོ་རྒྱལ་རིགས།དམངས་རིགས་རྟག་ཞི་བ་དང་ཁྱབ་འཇུགརྗེ་རིགས་རྣམ་ཐོས་བུ་དང་ལྷ་དབང་བརྒྱ་བྱིན་སོགས་རིགས་ཀྱི་སྒོ་ནས་ཕྱེ་སྟེ་གསུངས་པ་འདིས་ཕྱི་རབས་ནས་ཕྱི་རབས་སུ་འབྱོན་འགྱུར་བློ་གསར་རྣམས་ཀྱི་ཐེ་ཚོམ་མདུད་པའང་དུས་གཅིག་ལ་ཡང་དག་པར་བཀྲོལ་བ་ལགས་སོ།།